

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.3 | 2025. gada 27. martā |

**17.**

**Par Ogres novada pašvaldības** **līdzdalības izbeigšanu sabiedrībā ar ierobežotu atbildību “ĶILUPE” un Ogres novada pašvaldības iekšējo noteikumu Nr.4/2025 “Ogres novada pašvaldībai piederošo SIA “ĶILUPE” (reģistrācijas numurs: 40003399703) kapitāla daļu pārdošanas noteikumi” izdošanu**

Saskaņā ar Pašvaldību likuma 73. panta pirmo daļu pašvaldības manta izmantojama pašvaldības administratīvās teritorijas iedzīvotāju interesēs atbilstoši pašvaldības kompetencei, gan nododot to publiskā lietošanā, gan veidojot iestādes, gan dibinot kapitālsabiedrības vai iegūstot dalību kapitālsabiedrībās.

Saskaņā ar Valsts pārvaldes iekārtas likuma (turpmāk – VPIL) 87. panta pirmo daļu, publiska persona privāto tiesību jomā darbojas veicot darījumus, kas nepieciešami tās darbības nodrošināšanai, sniedzot pakalpojumus un dibinot kapitālsabiedrību vai iegūstot līdzdalību esošajā kapitālsabiedrībā.

Atbilstoši Publiskas personas kapitāla daļu un kapitālsabiedrību pārvaldības likuma 4. panta pirmajai daļai, publiska persona drīkst iegūt un saglabāt līdzdalību kapitālsabiedrībā atbilstoši VPIL 88. panta pirmajai daļai, kas noteic [..] publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1. tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Ogres novada pašvaldība (turpmāk – Pašvaldība) vērtējot savu līdzdalību SIA “ĶILUPE”, reģistrācijas numurs 40003399703, un atbilstību VPIL 88. panta pirmās daļas nosacījumiem, konstatēja, ka:

1. SIA “ĶILUPE” (turpmāk – Sabiedrība) darbojas atkritumu apsaimniekošanas jomā;
2. Sabiedrība komercdarbības veidi pēc NACE klasifikatora:
	1. sanitārija un citi atkritumu apsaimniekošanas pakalpojumi (39.00);
	2. nebīstamo atkritumu savākšana (38.11);
3. Sabiedrības darbības mērķis ir nodrošināt ilgtspējīgu, kvalitatīvu, videi drošu un draudzīgu sadzīves atkritumu apsaimniekošanu, pielāgojoties katra klienta individuālajām vajadzībām;
4. Sabiedrības galvenie darbības pamatprincipi:

nodrošināt iedzīvotājiem un uzņēmumiem iespēju atsevišķi nodalīt atkritumus pēc to veida un īpašībām, lai veicinātu atkritumu atkārtotu pārstrādi, resursu taupīšanu un to lietderīgu izmantošanu;

1. nodrošināt bīstamo atkritumu pieņemšanu un tālāku nodošanu atkritumu apsaimniekošanas uzņēmumiem, kas saņēmuši atbilstošas vides aizsardzības institūciju atļaujas darbībām ar bīstamajiem atkritumiem, tādejādi samazinot potenciālo negatīvo ietekmi uz vidi;
2. ievērot likumdošanas un uzņēmuma noteiktās prasības;
3. balstīt uzņēmuma stratēģisko vadību un darbības uz nepārtrauktu pilnveidošanu un sasniegto rezultātu analīzi;
4. paaugstināt darbinieku prasmes, zināšanas un kompetences uzņēmuma efektīvas darbības nodrošināšanai;
5. pēc Valsts vides dienesta datiem Sabiedrībai ir izsniegta Atkritumu apsaimniekošanas atļauja Nr. RI20AA0013;
6. kopš 2011. gada decembra mēneša SIA "ĶILUPE" ir ieviesta vides un kvalitātes pārvaldības sistēma, kas atbilst starptautiskajiem LVS NE ISO14001 un LVS NE ISO9001 standartiem;
7. Sabiedrības sniegtā pakalpojuma saņēmēji ir Ogres novada iedzīvotāji;
8. Sabiedrības darbības veidos (NACE klasifikators) nav novērojama tirgus nepilnība;
9. Pašvaldībai neiesaistoties minētajā darbības jomā patērētājiem netiek radītas negatīvas sekas;
10. Sabiedrība nesaņem Pašvaldības budžeta dotāciju zaudējumu segšanai;
11. Sabiedrības vidējais nodarbināto personu skaits 2023. gadā bija – 52, samaksāto VID administrēto nodokļu kopsumma (tūkst. EUR) – 581,99, tajā skaitā IIN – 106,06 un VSAOI – 222,43.



1. attēls SIA “ĶILUPE” saimnieciskās darbības rādītāji.
2. 2024. gada rudenī noslēdzās publiskais iepirkums “Par sadzīves atkritumu apsaimniekošanas pakalpojumu nodrošināšanu Ogres novada administratīvajā teritorijā” kā rezultātā ir nodrošināts sadzīves atkritumu apsaimniekošanas pakalpojums Ogres novada teritorijā.

Pamatojoties uz iepriekš minēto, secināms, ka:

1. tirgus ir spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā netiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. netiek pārvaldīti īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Konkurences likuma 14.1 pants noteic pienākumu nodrošināt brīvu un godīgu konkurenci. Arī Konkurences padome ir uzsvērusi par publisko personu īpašo atbildību ievērot Konkurences likuma 14.1 pantā ietverto konkurences neitralitātes principu, līdz ar ko, lai novērstu konkurences neitralitātes riskus, kā arī veicinātu uzņēmējdarbības attīstību Ogres novada pašvaldības teritorijā, un lai nodrošinātu brīvu, godīgu konkurenci un neradītu atšķirīgus konkurences apstākļus vai priekšrocību radīšanu kapitālsabiedrībai, kurā publiskai personai ir tieša vai netieša līdzdalība un pamatojoties uz iepriekš minēto, ņemot vērā konkrētā tirgus esošo situāciju, var secināt, ka Pašvaldības līdzdalība SIA “ĶILUPE” nav atbilstoša Valsts pārvaldes iekārtas likuma 88. panta pirmās daļas nosacījumiem, tādejādi nav nepieciešams saglabāt Pašvaldības līdzdalību SIA “ĶILUPE” un var uzsākt Pašvaldībai piederošo 25 (31,25%) kapitāla daļu atsavināšanas procesu. Ogres novada pašvaldības līdzdalības izbeigšana kapitālsabiedrībā un kapitāla daļu atsavināšana tiks īstenota Komerclikumā un Publiskas personas kapitāla daļu un kapitālsabiedrību pārvaldības likumā noteiktā kārtībā.

Pašvaldībai izbeidzot līdzdalību SIA “ĶILUPE” tiks izpildīti Valsts pārvaldes iekārtas likuma 88. panta pirmās daļas nosacījumi.

Ogres novada pašvaldībai Sabiedrībā pieder 25 kapitāla daļas, kas kopā veido 31,25 % no Sabiedrības pamatkapitāla, ir noteiktas šādas vērtības (EUR):

1. ieguldījums pamatkapitālā ar vienas daļas nominālvērtību 711,00 EUR (septiņi simti vienpadsmit *euro*) (saskaņā ar Uzņēmuma reģistra datiem);
2. pamatojoties uz SIA “Auditorfirma Inspekcija” (reģistrācijas Nr. 40003373598) 2024. gada 30. decembra “Ziņojums – eksperta slēdziens par SIA “ĶILUPE” kapitāla daļu novērtējums” Sabiedrības 80 kapitāla daļu vērtība tirgū ir 2 245 000 EUR (divi miljoni divi simti četrdesmit pieci tūkstoši *euro*). Ogres novada pašvaldības 25 (31,25%) kapitāla daļu vērtība ir 701 562,50 EUR (setiņi simti viens tūkstotis pieci simti sešdesmit divi *euro* un piecdesmit centi). Sabiedrības 1 (vienas) kapitāla daļas vērtība tirgū ir 28 062,50 EUR (divdesmit astoņi tūkstoši sešdesmit divi *euro* un piecdesmit centi).

Publiskas personas kapitāla daļu un kapitālsabiedrību pārvaldības likuma 141. panta trešā daļa noteic, ka kapitāla daļu pārdevējs piedāvā publiski privātās kapitālsabiedrības vai privātās kapitālsabiedrības pirmpirkuma tiesīgajiem dalībniekiem nopirkt publiskas personas kapitāla daļas statūtos paredzētajā kārtībā un saskaņā ar pārdošanas noteikumiem, nosakot, ka sabiedrības dalībniekiem kopumā vai atsevišķi jāpiesakās uz visām publiskas personas pārdodamajām kapitāla daļām, pretējā gadījumā uzskatāms, ka tie atteikušies no pirmpirkuma tiesību izmantošanas.

Pašvaldību likuma 10. panta pirmās daļas 9. punkts noteic, ka tikai domes kompetencē ir likuma noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos. Publiskas personas kapitāla daļu un kapitālsabiedrību pārvaldības likuma 9. panta pirmā daļā noteikts, ka lēmumu par publiskas personas līdzdalības izbeigšanu kapitālsabiedrībā pieņem attiecīgās publiskās personas augstākā lēmējinstitūcija.

Ņemot vērā minēto un pamatojoties uz Publiskas personas kapitāla daļu un kapitālsabiedrību pārvaldības likuma 9. panta pirmo, ceturto daļu, 141. panta otro daļu, Valsts pārvaldes iekārta likuma 88. panta pirmo un septīto daļu, Konkurences likuma 14.1 pantu, Pašvaldību likuma 10. panta pirmās daļas 9. punktu un 73. panta pirmo daļu,

**balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dzirkstīte Žindiga, Egils Helmanis, Gints Sīviņš, Ilmārs Zemnieks, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. Izbeigt Ogres novada pašvaldības tiešo līdzdalību SIA “ĶILUPE” un nodot atsavināšanai Ogres novada pašvaldībai piederošās 25 kapitāla daļas, kas kopā sastāda 31,25 % no pamatkapitāla.
2. Noteikt Ogres novada pašvaldībai piederošo kapitāla daļu pārdošanas cenu 701 562,50 EUR (setiņi simti viens tūkstotis pieci simti sešdesmit divi *euro* un piecdesmit centi) apmērā*.* Vienas kapitāla daļas vērtībā tirgū ir 28 062,50 EUR (divdesmit astoņi tūkstoši sešdesmit divi *euro* un piecdesmit centi).
3. Izdot Ogres novada pašvaldības iekšējos noteikumus Nr.4/2025 “Ogres novada pašvaldībai piederošo SIA “ĶILUPE” (reģistrācijas numurs:40003399703) kapitāla daļu pārdošanas noteikumi” saskaņā ar šā lēmuma pielikumu.
4. Piedāvāt SIA “ĶILUPE” pārējiem dalībniekiem izmantot savas pirmpirkuma tiesības viena mēneša laikā no dienas, kad Ogres novada pašvaldība ir iesniegusi paziņojumu par tai piederošo kapitāla daļu pārdošanu valdei.
5. Ja ne viens no pārējiem SIA “ĶILUPE” dalībniekiem noteiktajā termiņā neizmanto savas kapitāla daļu pirmpirkuma tiesības, Ogres novada pašvaldības mantas novērtēšanas un izsoles komisijai uzsākt kapitāla daļu pārdošanu atklātā izsolē atbilstoši šā lēmuma 3. punktā apstiprinātajiem noteikumiem.
6. Uzdot Ogres novada pašvaldības Centrālās administrācijas Juridiskajai nodaļai vienas nedēļas laikā no lēmuma spēkā stāšanās dienas izstrādāt Ogres novada pašvaldībai piederošo SIA “ĶILUPE” kapitāla daļu pārdošanas līguma projektu un organizēt kapitāla daļu pārdošanas līguma saskaņošanu un parakstīšanu.
7. Uzdot Ogres novada pašvaldības Centrālās administrācijas Komunikācijas nodaļai nedēļas laikā pēc šī lēmuma spēkā stāšanās spēkā publicēt Ogres novada pašvaldības oficiālajā tīmekļvietnē [www.ogresnovads.lv](http://www.ogresnovads.lv) informāciju par šī lēmuma 3. punktā izdotajiem noteikumiem, kā arī ievietot oficiālajā izdevumā “Latvijas Vēstnesis” paziņojumu par to, kur var iepazīties ar tiem.
8. Pilnvarot Ogres novada pašvaldības izpilddirektoru Ogres novada pašvaldības vārdā parakstīt šā lēmuma 7. punktā minēto līgumu.
9. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)